text: Larmende råger som delikatesse
  19 juni 2014 kl. 14.32
  Borgerne i Give er torsdag aften inviteret til festlig grill-aften. Menuen står på rågeunger, der er blevet skudt, fordi de larmer.
  Det er 3. år i træk, at Give Jagtforening skyder rågeunger for at holde bestanden af de larmende fugle nede. Men i stedet for at smide rågeungerne væk, har jagtforeningen valgt at invitere byens borgere til festlig grill-aften.
  Brystkødet bliver taget af rågeungerne, og så kan byens borgere komme og smage på rågeungebryst og lidt andet vildt i forskellige variationer.
  Hele idéen bag arrangementet er, at de mange rågeunger ikke bare skal smides væk.
  I Give har jagtforeningen reguleret bestanden med ca. 300 rågeunger. Her på egnen er det især folk i og omkring Skovparken, der er generet af larm fra rågerne.
  I alt er 3.000 rågegunger skudt i Danmark i reguleringssæsonen, som er fra den 1. maj til den 15. juni.
  Arrangementet finder sted i Give Lystanlæg fra kl. 19.00.
  